kardosdrur/scandi-wiki huggingface dataset:
Knud Holscher

Knud Holscher (født 6. maj 1930) er blandt Danmarks mest prisvindende arkitekter og designere.

Som partner i KHR arkitekter har han har bl.a. tegnet Odense Universitet (nu Syddansk Universitet Odense), samt dele af Københavns Lufthavn – Finger B. Dette betød, at han allerede i en ung alder opnåede anerkendelse og fik slået sit navn fast. Det er dog hans industrielle designs, der har vakt mest anerkendelse og indbragt flest priser. Det er en fejlagtig antagelse at han også har tegnet den udskældte HT-terminal på Rådhuspladsen i København, som blev tegnet under ledelse af Svend Axelson efter Knud Holschers fratrædelse fra KHR.

Knud Holscher har siden sin fratrædelse fra KHR været den daglige leder I designfirmaet Knud Holscher Design, der beskæftiger sig med industrielt design og produktdesign, med kunder som d line, Georg Jensen, Ifö, Lamy, Erco, Flos/Antares, Zumtobel, Tandberg, Philips, Coloplast, Paustian, Pressalit, Metro København, Lindab, Holmegaard for at nævne nogle få.

Til udlandet har han blandt andet tegnet Bahrains nationalmuseum, som har været nomineret til Aga Khan-prisen.

Hæder 
 British Design Award 1965 (sanitet), 1966 (beslag), 1970 (skiltning)
 British Aluminium Industry's Award 1966 (beslag)
 Theophilus Hansens Legat 1966
 Eckersberg Medaillen 1970
 ID Prisen 1975 (beslag), 1977 (ventilation), 1978 (H. & S. byggekomponenter)
 IF-prisen Gute Industrieform 1978, 1984 (beslag, belysning)
 Træprisen 1979
 Knud V. Engelhardts Legat 1981
 Nationalbankens Hæderspris 1993
 C.F. Hansen Medaillen 1993
 Ridder af Dannebrogordenen (13. oktober 1997)
 Livsvarig kunstnerydelse

Fælles med arkitektfirmaet KHR A/S 
 Betonelementprisen 1989
 Bund Deutscher Archicten's Pris 1989 (Stadthalle Neumünster)
 Foreningen til Hovedstadens Forskønnelses diplom 1991 (Finger, B, Indenrigsgården Kbh. Lufthavn)
 Nykredits Arkitekturpris 1992 (Sevilla)
 Europæisk designpris 1992 (Unicon)
 Mies van der Rohe Prisen 1992
 Auguste Perret Prisen 1993
 Norsk Designråds Pris
 Designpreis der Bundesrepublik Deutschland (3 gange)
 Reddot Award (17 gange)
 Den Danske Designpris (8 gange)
 Good Design Award (2 gange)
 IF Product Design Award (16 gange)
 Design Plus Award
 Ion-erkenning
 Design Innovationen
 Svensk Form
 Innovationspreis Arch+Tech
 Diploma FHF
 Best of Tracklight

Eksterne link 
 
 Knud Holschers hjemmeside
 Arkitekturbilleder.dk

Henvisning 

Arkitekter fra Danmark
Designere fra Danmark
Kunstnere på finansloven
Modtagere af Eckersberg Medaillen
Danskere i 1900-tallet
Personer i Kraks Blå Bog
Riddere af Dannebrog
Modernistiske arkitekter
Morgoth

Morgoth eller Melkor er et fiktivt væsen fra J.R.R. Tolkiens univers. Han optræder i fortællingen Silmarillion. Han er et væsen med gudelignede kræfter, kaldet en Valar, men betegnes oftest i Tolkiens mytologi som Den Sorte Fjende. Har gennem det meste af Tolkiens fortælling fysisk form som en kulsort djævelagtig kæmpe med ildøjne og en jernkrone. Han var Valar over frosten og heden, og fra ham nedstammer al ondskab i Eä.

Melkor betyder "den der står frem med magt". Han var den mægtigste Valar der blev født af Eru den Enes tanke. I modsætning til de andre valarne havde han en lyst til at herske. Han var altid misundelig på valarnes konge Manwë der lignede ham selv mest og var hans bror i Erus tanke. 

Under den sang der skabte verden Eä begyndte Melkor at væve sine egne ønsker og tanker ind i sangen. Dette skabte uro hos de andre valarer. Hans sang kom som larm og forstyrrelse i sangen. 
Eru fortalte bagefter Melkor at ingen kunne ændre sangen og temaet imod hans vilje. Melkor skammede sig dybt men blev også rasende.

Melkor fik et stærk ønske om at styre alt levende for han var misundelig på mennesket og elverne på grund af de gaver Eru havde givet dem. 

Da elverfolket vågnede indfangede Melkor nogle af dem. Derefter pinte han dem og lemlæstede dem i hans fæstning Utumno på det grusommeste. Disse elver blev til orkerne som var lige så hæslige som elverne var smukke. Derudover skabte han også trolde, varulve, vampyrer, Balrogger og drager. 

Han var skyld i at verden blev lagt mørk 2 gange. Først ødelagde han valarnes 2 fakler Illuin og Ormal i Midgård og senere dræbte han de 2 lysende træer Telperion og Laurelin som valarne havde plantet i De Udødelige Lande.

Da han hørte om de 3 viduderlige ædelsten silmarillerne der var skabt af elveren Fëanor og indholdt Telperion og Laurelins lys iværksatte han en grum plan. Han satte elverne op imod valarne og smigrede sig selv ind hos dem. Bagefter slog han elverfyrsten Finwë Fëanors far ihjel, stjal silmarillerne og flygtede til Midgård. Han kunne ikke røre ved silmarillerne der brændte ham hver gang han prøvede på det. Han fik derfor sat dem ind i en krone af jern. I mellemtiden forbandede Fëanor Melkor og kaldte ham Morgoth der betyder "verdens sorte fjende". Fëanor og hans sønner svægede hævn over Morgoth og lovede at skaffe silmarillerne tilbage uanset hvad. En stor hær af elvere drog derefter til Midgård. Dette resulterede i mange slag i mellem elverne der fik hjælp af menneskerne og Morgoths orkhær. Under denne krig dræbte Morgoth Fëanor og hans halvbror Fingolfin. Han tog også det trofaste menneske Húrin til fange og tvang ham til at se alt det onde der skete for hans familie. I det sidste slag imellem Morgoth og elverne kom valarne til elvernes hjælp. Dette slag fik hele Midgård til at ryste og ændre sig. Morgoth blev til sidst totalt besejret og blev sendt ud i intet. Men hans tjener Sauron overlevede slaget og meget af det onde Morgoth skabte forsatte med at være i verden.

Personer i Ringenes Herre
Johanneslogeforbundet

Johanneslogeforbundet af Gamle, Frie og Antagne Murere, også kendt som Johanneslogeforbundet, er en frimurerrite, der arbejder efter det schröderske ritual. Ritualet er skrevet af den tyske dramatiker og filosof Friedrich Ludwig Ulrich Schröder. Ritualet er, i sine grundlæggende principper, baseret på alle datidens tilgængelige materialer og hviler på James Andersons Konstitutionsbog af 1723 for Storlogen af London med "Frimurerens gamle Pligter". 

Johanneslogeforbundet har virket i Danmark i over 100 år med det schröderske ritual. Logen "Christian til Palmetræet" er den ældste af forbundets loger, med patent fra Storlogen af Hamburg den 17. november 1900. De to andre loger i Johanneslogeforbundet er "Ygdrasil" og "De gamle Pligter".

Forbundet blev tilsluttet Den Danske Frimurerorden den 28. september 1959, ved en gensidig og uopsigelig overenskomst .

Foreninger fra Danmark
Frimureri
Stridshammer

En stridshammer er et håndvåben, der har været i brug indtil middelalderens slutning. Våbnet er udformet som en hammer, dog med nakken af hammerhovedet spidset til, således at al slagets kraft kan koncentreres i et punkt.

Det moderne håndværktøj kaldet en lægtehammer giver en god ide om en stridshammers udformning.

Stridshammeren er eminent til at gennembryde brynjer og pladerustninger og var i middelalderen forbudt i visse lande, idet det ansås for værende for farligt at møde en modstander bevæbnet på denne måde.
Stridshammeren har ofte et forholdsvis langt skaft.
Stridshammeren har en pendant i den nordiske mytologi, hvor Thor svinger hammeren Mjølner.

Eksterne henvisninger 

 Stridshammer i Ordbog over det Danske Sprog

Håndvåben
Hammere
Domenico Pelli

Domenico Pelli (3. januar 1657 i Aranno – 24. januar 1728 i Rendsborg) var en venetiansk bygmester, entreprenør og arkitekt, som var virksom i Danmark fra 1688 til omkring 1710.

Han nævnes første gang da han i 1688 skriver kontrakt med Christian 5. om fæstningsarbejder ved Oldesloe i det daværende Hertugdømme Holsten. I 1690 og frem arbejder han på befæstning af Rendsborg og udvidelsen af Kronborg med kronværket. Omkring 1700 arbejder han på Gottorp Slot. I 1703-04 bygger han Kastelskirken, og i 1704-06 Garnisons Kirke. 1707-8 to kongelige magasinbygninger i Rendsborg og Glückstadt.

Efter 1710 hører man ikke mere til ham.

Eksterne henvisninger 

 

Arkitekter fra Italien
Arkitekter fra Danmark
Barokarkitekter
Personer i Dansk Biografisk Leksikon
Danskere i 1600-tallet
Danskere i 1700-tallet
Primærrute 14

Primærrute 14 er en hovedvej, der løber fra Roskilde i sydvestlig retning ned gennem Midtsjælland til Næstved.

Fra Ring 2 i Roskilde føres vejen gennem Osted, forbi Ringsted, Vetterslev, Herlufmagle til Næstved, hvor den slutter ved tilkørslen til Ring Nord.

Rute 14 har en længde på ca. 49 km.

Kilder 

14
Primærrute 15

Primærrute 15 er en hovedvej, der går fra Grenaa via Aarhus tværs gennem Jylland til Ringkøbing.

Primærrute 15 går fra Grenaa Havn nord om Aarhus via Herningmotorvejen forbi Silkeborg, Herning, Ringkøbing,  hvor den slutter ved mødet med Sekundærrute 181 i Søndervig vest for Ringkøbing. 

På strækningen er der motorvej nord om Aarhus (Djurslandsmotorvejen), vest om Aarhus (E45, Østjyske Motorvej), fra Motorvejskryds Århus Vest til Motorvejskryds Herning (Herningmotorvejen), Øst om Herning (Midtjyske Motorvej) og Syd om Herning (Messemotorvejen).

Ved Hørbylunde Bakke, som er en del af Den Jyske Højderyg, er Herningmotorvejen ført over en 700 meter lang bro. der er bygget på en utraditionel måde. Den er støbt på den ene side af bakkerne og derefter skubbet på plads ud over Funder Ådal for ikke at "betræde" den fredede natur.

Ved Ringkøbing udvides vejen til en 2+1-vej for 200 mio kr af hensyn til specialtransporter.

Rute 15 har en længde på ca. 203 km.

Noter 

15
Midgård (nordisk mytologi)

Midgård er i nordisk mytologi menneskenes verden. Her satte guderne menneskene så de kunne dyrke jorden og blive talrige. Men menneskene kom ud af kontrol og nu blander guderne sig ikke i deres gerninger. Midgård ligger, som navnet siger, i midten.

Over Midgård ligger Asgård som er gudernes (asernes) verden. Mod øst ligger Jotunheim som er jætternes hjem. I syd ligger Muspelheim, Ildjætternes land, som bliver styret af Surt. Mod nord ligger Niflheim, som er Isjætternes rige. Endelig mod vest ligger Vanaheim, den anden guderaces (Vanerne) hjem. 

Steder i nordisk mytologi
Religiøse kosmologier
Midgård (Tolkien)

Navnet "Midgård" bliver brugt i den danske oversættelse af trilogien Ringenes Herre af J.R.R. Tolkien. I den engelske udgave hedder det "Middle-earth". Da J.R.R. Tolkien havde en stor kærlighed til nordisk mytologi, genbrugte han navnet i sin egen fortælling om Ringen.

Handlingen i Silmarillion foregår i et område, der dengang var den vestligste del af Midgård, men denne del ender med at synke i havet efter den store krig i slutningen af 1. alder, hvor Melkor bliver besejret. Hobitten og Ringenes Herre foregår i det område, der herefter, i 3. alder, er det vestligste af Midgård. Det omfatter områderne Eriador hvor bl.a. hobbitternes land ligger, Rohan, Gondor og Mordor. I Hobitten foregår en del af handlingen i Rhovanion.

Midgård i andre medier 
Tolkiens Middle-Earth (Midgård) er også brugt andre steder end til Tolkiens fortællinger.

Spil 
Mange spil, herunder brætspil, bordrollespil og computerspil, foregår i Midgård.

Bordrollespil i Midgård:

 Middle-earth Role Playing (MERP), udgivet af Iron Crown Enterprises (1984)
 Lord of the Rings Adventure Game, udgivet af Iron Crown Enterprises (1991)
 The Lord of the Rings Roleplaying Game, udgivet af Decipher, Inc. (2002)
 The One Ring: Adventures over the Edge of the Wild, udgivet af Cubicle 7 (2011)
 Adventures in Middle-earth, Udgivet af Cubicle 7 (2016). Kompatibelt med Dungeons & Dragons (5th edition).

Videospil i Midgård:

 Elendor (1991)
 MUME (1992)
 The Two Towers (1994)
 The Lord of the Rings Online: Shadows of Angmar (2007)
 The Lord of the Rings: The Third Age (2004)
 The Lord of the Rings: Tactics (2005)
 The Lord of the Rings: War in the North (2011)
 Middle-earth: Shadow of Mordor (2014)
 Middle-earth: Shadow of War (2017)

Eksterne henvisninger 

Steder i Ringenes Herre
Vestforbrænding

Vestforbrænding (officielt I/S Vestforbrænding) er det største kommunalt ejede affaldsselskab i Danmark – 19 kommuner i Københavnsområdet og Nordsjælland ejer selskabet, hvis største enkeltaktivitet er et stort forbrændingsanlæg i Ejby ved Glostrup.

Selskabet, der blev etableret i 1970, har dog også andre aktiviteter end forbrænding; blandt andet driver selskabet flere genbrugspladser i oplandet og administrerer ca. 30 forskellige affaldsordninger i en eller flere kommuner.

Vestforbrændings forbrændingsanlæg har med en ovnkapacitet på op til 550.000 tons affald om året. I løbet af en uge sker der ca. 2.000 indvejninger af skraldebiler med affald, naturligvis flest på hverdagene og færre lørdag-søndag. Modtagehallen har ud over aflæsse-slidskerne også en særlig stikprøvekontrol af læssets indhold.

Forbrændingsanlægget er et kraftvarmeværk. Energien, der frigives ved forbrændingen af affaldet omdannes således både til elektricitet (cirka 200-300.000 MWh per år) og fjernvarme (over 1,2 millioner MWh). Der produceres el svarende til ca. 80.000 husstandes forbrug og fjernvarme til ca. 75.000 husstandes forbrug.

Anlægget er blevet udvidet og udviklet med mange nye, større og mere moderne ovne og skorstene de sidste 10 år. Filtrene bliver skiftet en gang om måneden og ovnene renset to gange om året. Forbrændingsanlægget forurener væsentlig mindre end mange andre former for afskaffelse af tilsvarende materiel. Omfanget af forurening afhænger af afstanden fra forbrændingsanlægget. Således vil tunge partikler påvirke nærmiljøet og lette partikler fjernmiljøet. Røgens flyveaske (17.000 ton om året) filtreres fra og deponeres i miner i Tyskland og Norge. Fra 2019 installeres et forsøgsanlæg til 40 mio kr for at rense asken for tungmetaller så metallerne kan sælges og asken bliver ren nok til at bruges i cement.

I 2022 besluttede man at investere 6,1 mia kr for at levere fjernvarme til yderligere 39.000 husstande.

Kilder og eksterne henvisninger 
 Vestforbrændings hjemmeside

Referencer 

Danske virksomheder etableret i 1970
Affald
Recirkulering
Kraftvarmeværker i Danmark
Bygninger, konstruktioner og anlæg i Glostrup Kommune
Miljøvirksomheder i Danmark
Taurin

Taurin (C2H7NO3S) er en organisk syre , som mennesker og dyr danner i galden. Taurin kan fremstilles syntetisk af opbygget af methionin, cystein og vitamin E. Navnet kommer fra latinsk taurus (tyr), fordi stoffet først blev opdaget i galden på en okse (Bos taurus). Stoffet findes i alle animalske næringsmidler.

Taurin er i den senere tid blevet en populær ingrediens i energidrikke, for eksempel Red Bull. Stoffet har imidlertid ingen dokumenterede præstationsfremmende effekter. Det er ukendt, hvorfor taurin inkluderes i energidrikke, men en teori er, at det kommer af ordets mandlige karakter (tauris = tyr), og at det derfor skulle have en psykologisk placeboeffekt. Taurin får hjertet til at slå hurtigere og var derfor ulovligt i Danmark indtil 2009, da det er farligt for hjertepatienter eller folk, som lider af forhøjet blodtryk. I forbindelse med legaliseringen af Taurin og den lovlige mængde af koffein i fødevarer blev hævet i 2009, blev Red Bull igen lovligt i Danmark.

Undersøgelser  viser, at Taurin kan have en nedsættende effekt på det diastoliske blodtryk og dermed har en gavnlig effekt som naturligt middel. Stoffet anses som værende på et eksperimenterende alternativt plan og er ikke fuldt udforsket. 

Et forskningsprojekt fra 2023 synes at antyde, at taurin kan hæmme aldringsprocesser i mus og aber.

Eksterne kilder/henvisninger 

Syrer
Rust (flertydig)

Rust kan henvise til flere artikler:

 Rust – oxidering af jern
 Rust (spillested) – spillested på Nørrebro i København
 Rustsvampe – også kaldet rust, gruppe af svampe som forårsager plantesydomme

Geografi
 Rust (Baden-Württemberg) – en tysk by
 Rust (Burgenland) - en østrigsk by

Spil, medier og It
 Rust (magasin) - et tidsskrift
 Rust (computerspil) – et overlevelsescomputerspil udviklet og udgivet af Facepunch Studios
 Rust (programmeringssprog) - et programmeringssprog

Navne
 Bernhard Rust – tysk nazileder
 Mathias Rust – landede ulovligt et privatfly på Den Røde Plads i Moskva i 1987
 Albert Rust – tidligere fransk fodboldspiller

Se også
 Rust Never Sleeps – dels et Neil Young-album fra 1979, dels en koncertfilm med samme titel
 Rustfrit stål – legeringer af jern, der har sværere ved at korrodere end almindeligt jern
 Rustvogn – et særligt køretøj, der er beregnet til transport af døde personer
Soundpainting

Soundpainting er et kompositions-/direktions-tegnsprog udviklet af komponisten Walter Thompson fra New York. Soundpainting bruges af musikere, dansere, skuespillere, forfattere og visuelle kunstnere, som arbejder med struktureret improvisation. Indtil videre indeholder sproget over 750 tegn, som udføres af komponisten/dirigenten og indikerer den ønskede type improvisation. Kompositionens retning opnås gennem de parametre, der tilhører hvert sæt af viste tegn.

Soundpainting blev udviklet i starten af 1980'erne som en måde at kommunikere med musikere under en forestilling uden at skulle råbe henover musikken. I starten blev sproget primært brugt som et redskab til at holde rammerne for improvisation tæt på den noterede musik. I løbet af de sidste 20 år er soundpainting blevet et komplet sprog til at skabe spontane kompositioner i form af koncerter, danse- eller teaterforestillinger, lydspor til film eller pædagogiske præsentationer.

I Danmark er Ketil Duckert Jensen og Gustav Rasmussen de første udøvere af soundpainting. I 2013 udgav Musikforlaget Wilhelm Hansen den første metodebog om systemet med titlen "Sammenspil og improvisation med Soundpainting" forfattet af Gustav Rasmussen og Ketil Duckert. I 2017 blev bogen oversat til engelsk.

Eksterne henvisninger 
 Soundpainting Festival in Paris 
 soundpainting.com
 soundpainting.dk

Musik
Borderline ensemble

Borderline Ensemble er et orkester, der skaber musik med improvisationstegnsproget soundpainting. Orkestret, som er det eneste af sin slags i Danmark, blev dannet i København i 2004 af Ketil Duckert og Gustav Rasmussen og består af flg. musikere:

Ketil Duckert (soundpainter, dirigent og trompet)
Gustav Rasmussen (soundpainter, dirigent og trombone)
Bjørn Heebøll (trommer)
Mike Taagehøj (kontrabas)
Stephan Sieben (guitar)
Anders Hjort (klaver)
Kevin Christensen (trombone)
Tobias Wiklund (trp)
Niels Lyhne Løkkegaard (altsax)

Eksterne henvisninger
borderlineensemble.dk 

Musikgrupper fra Danmark
Musikgrupper fra 2004
Jackass

Jackass var en halv time lang amerikansk tv-serie, der oprindelig blev vist på MTV fra 2000 til 2002, hvori en gruppe mænd udførte forskellige farlige og komiske stunts. Serien har siden ført til tre biograf- og dvd-udgivelser.

Som en fortsættelse af tv-serien, er filmene Jackass: The Movie (2002) og Jackass Number Two (2002) udkommet, mens Jackass 2,5 Direct-to-DVD udkom på DVD i december 2007. Jackass 3D havde premiere i december 2010 i Danmark. Fraklip fra Jackass 3D blev udgivet på DVD i juni 2011 under navnet Jackass 3.5.

Jackass har resulteret i flere spin-offs som Viva La Bam, Wildboyz, Homewrecker, Dr. Steve-O og Blastazoid.

Medvirkende 
 Johnny Knoxville
 Bam Margera
 Ryan Dunn
 Stephen "Steve-O" Glover
 Chris Pontius
 Preston Lacy
 Jason "Wee Man" Acuña
 Dave England
 Ehren McGhehey

Eksterne henvisninger

Se også 
 AssJack

Amerikanske tv-serier fra 2000'erne
Tv-programmer fra MTV
Maya (illusion)

I den indiske, filosofiske tradition er maya (af sanskrit māyā, fra mā "ikke" og yā "dette") mange forskellige ting.

Maya er den illusion, at fænomenernes verden med enkeltgenstande og -personer er den eneste virkelighed.

For mystikerne er genstande og personer virkelige, men de tilhører en flydende virkelighed. Det er en fejltagelse, omend en naturlig fejltagelse, at tro, at maya svarer til en grundlæggende virkelighed.

Hver person, hvert fysisk objekt er som en kortvarig, forstyrret vanddråbe fra et grænseløst ocean. Målet med oplysning er at forstå dette mere præcist, at erfare det: at se intuitivt, at adskillelsen mellem selvet og universet er en falsk tvedeling. Adskillelsen mellem bevidsthed og fysisk stof, mellem sjæl og krop, er resultatet af en uoplyst synsmåde.

Østerlandsk filosofi
Chris Raab

Chris Raab, ofte benævnt som Raab Himself (født 21. maj 1980 i Willow Grove, Pennsylvania), er et aktivt medlem af Viva la Bam og medvirkede flere gange i MTV's Jackass såvel som i flere CKY videoer. Han er også barndomsven med den anden jackass stjerne Bam Margera.

Filmografi 
 CKY: Landspeed (1999)
 CKY2K (2000)
 CKY Documentary (2001)
 CKY 3 (2001)
 Jackass: The Movie (2002)
 CKY 4: Latest & Greatest (2002)
 Haggard: The Movie (2003)
 Viva la Bam (Fernsehserie) (2003)

Eksterne henvisninger 

 

Skuespillere fra USA
Killing Zoe

Killing Zoe er en film fra 1994, som er skrevet og instrueret af Roger Avary.

Handling 
Filmen foregår i Paris, hvor en amerikansk mand ved navn Zed, (Eric Stoltz) lige er ankommet for at møde hans franske barndomsven, som han ikke har set i mange år, Eric (Jean-Hugues Anglade).

Zed møder så sin ven Eric, som sammen har planlagt at røve en af Paris' Nationalbanker. Udover Zed og Eric er også et par stykker af Erics venner med til kuppet. Natten før kuppet tager Eric og hans venner Zed ned i Paris' værste slumkvater, hvor de tager så mange stoffer at ikke engang en hval kunne overleve. 

Tidligt om morgen bliver Zed, som lider af de værste tømmermænd, vækket af Eric, hvor de holder lige uden for banken. De tager alle våben med og iføre sig masker og drager ind i banken. Det hele var planlagt og skulle være nemt og professionelt, men ender med at blive til et helvede.

Eksterne henvisninger 
 

Amerikanske film fra 1994
Kriminalfilm fra USA
Franske film fra 1994
Kriminalfilm fra Frankrig
Sisse Reingaard

Anne-Marie "Sisse" Reingaard (født 23. september 1946) er en dansk skuespillerinde.

Reingaard ville oprindelig være keramiker, men hun begyndet at spille teater i midten af 1960'erne og var i sidste halvdel af 1960'erne med i en række Lommer-revyer. Gennem 1960'erne og 1970'erne medvirkede hun i en række film, og på tv har hun medvirket i mindre roller i serierne Matador og Een stor familie. Blandt de film, hvor hun har haft store roller, er de mest kendte nok Stine og drengene, Pigen fra Egborg og Præriens skrappe drenge. 

Hun var søster til model og skuespiller Elsebeth Reingaard og gift med filmfotografen Claus Loof.

I løbet af 1980'erne holdt hun gradvis op skuespiller, både på teater og film.

Filmografi (i udvalg) 

 Hold da helt ferie – 1965
 Gift (film) – 1966
 Den røde kappe – 1967
 Det var en lørdag aften – 1968
 Stine og drengene – 1969
 Pigen fra Egborg - 1969
 Midt i en jazztid – 1969
 Nøglen til Paradis – 1970
 Ska' vi lege skjul? - 1970
 Præriens skrappe drenge – 1970
 Hvor er liget Møller? - 1971
 Nu går den på Dagmar – 1972
 Den kyske levemand – 1974
 Gangsterens lærling - 1976
 Olsen-banden deruda' – 1977
 Familien Gyldenkål vinder valget – 1977
 Verden er fuld af børn – 1980

Referencer

Eksterne henvisninger 
 

Skuespillere fra Danmark
Jeanne Boel

Jeanne Boel (født 1. januar 1961) er en dansk skuespillerinde, der bl.a. har optrådt på ABC Teatret, Amagerscenen, Det Danske Teater, Det ny Teater, Aalborg Teater og Privat Teatret. Hun er nok allermest kendt for sin medvirken i en række revyer, herunder Holstebro Revyen, Cirkusrevyen og Hjørring Revyen. I tv har hun medvirket i serierne Een stor familie, Gøngehøvdingen og Krøniken og har medvirket i julekalendrene Alletiders jul, Alletiders nisse, Alletiders Julemand og Pyrus i Alletiders Eventyr. Hun har også nået at medvirke i en håndfuld spillefilm. Stifter og medejer af Comedieteatret sammen med Thomas Mørk, Henrik Lykkegaard, Pernille Schrøder og Karsten Jansfort. Efter 10 år med publikumssucces afvikles Comedieteatret i 2017. Samme år tiltræder Jeanne som revydirektør for Danmarks tredje største revy, Sønderborg Sommer Revy, efter Leif Maibom.

Udvalgt filmografi 

 Den kroniske uskyld – 1985
 Take it Easy – 1986
 Skyggen af Emma – 1988
 Camping (1990)
 Kun en pige – 1995
 Pyrus på pletten – 2000
 De Fantastiske Fehoveder – 2001 (Wanda)

Eksterne links 
 

Skuespillere fra Danmark